Ehdotus: neuvoston päätös, Bulgarian liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä /* KOM/2001/0651 lopull. */





Ehdotus: NEUVOSTON PÄÄTÖS, Bulgarian liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä (komission esittämä) PERUSTELUT Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnattaville tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat. Bulgarian ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 [1] (2 artikla) säännösten mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Bulgariassa tapahtunut edistyminen. Komissio katsoo Bulgarian edistymisestä liittymisvalmisteluissa vuonna 2001 antamansa määräaikaiskertomuksen perusteella, että on jälleen aiheellista tarkistaa liittymistä valmistelevassa kumppanuudessa yksilöityjä ensisijaisia tavoitteita ja välitavoitteita. Tämä kyseisiä tarkistuksia koskeva ehdotus perustuu komission vuoden 2001 määräaikaiskertomuksen päätelmiin Bulgarian edistymisestä liittymisvalmisteluissaan. [1] EYVL L 85, 20.3.1998, s.1. Liitteenä olevalla päätösehdotuksella ei ole taloudellisia vaikutuksia. Edellä esitetyn perusteella komissio pyytää neuvostoa hyväksymään liitteenä olevan päätösehdotuksen. - Ehdotus: NEUVOSTON PÄÄTÖS, Bulgarian liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä EUROOPAN UNIONIN NEUVOSTO, joka - ottaa huomioon Euroopan yhteisön perustamissopimuksen, - ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98 [2] ja erityisesti sen 2 artiklan, [2] EYVL L 85, 20.3.1998, s. 1. - ottaa huomioon komission ehdotuksen, - sekä katsoo seuraavaa: (1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on vahvistetun liittymistä valmistelevan strategian kannalta erittäin tärkeä uusi väline. (2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin ehdokasmaalle sekä niitä koskevista myöhemmistä merkittävistä mukautuksista. (3) Yhteisön tuen saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminassa vahvistettujen arviointiperusteiden täyttämisessä. Jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta. (4) Luxemburgissa kokoontunut Eurooppa-neuvosto päätti, että liittymistä valmistelevan kumppanuuden toteuttamista ja edistymistä yhteisön säännöstön omaksumisessa tarkastellaan Eurooppa-sopimuksella perustetuissa elimissä. (5) Komission vuoden 2001 määräaikaiskertomuksessa esitetään puolueeton arvio Bulgarian liittymisvalmisteluista ja yksilöidään tiettyjä osa-alueita, joilla tarvitaan ensisijaisesti lisätoimia. (6) Bulgarian olisi osana liittymisvalmistelujaan jatkettava yhteisön säännöstön käyttöönottoa koskevan kansallisen ohjelmansa saattamista ajan tasalle. Tässä ohjelmassa olisi asetettava määräaika liittymistä valmistelevan kumppanuuden yhteydessä vahvistettujen ensisijaisten tavoitteiden ja välitavoitteiden saavuttamiselle. (7) Bulgarian on huolehdittava siitä, että liittymistä valmistelevien varojen ohjelmointiin, koordinointiin, hallinnointiin, valvontaan ja arviointiin tarvittavat oikeudelliset ja hallinnolliset rakenteet ovat toimintavalmiina, ON PÄÄTTÄNYT SEURAAVAA: 1 artikla Bulgarian liittymistä valmistelevaan kumppanuuteen sisältyvät, asetuksen (EY) N:o 622/98 2 artiklan mukaiset periaatteet, ensisijaiset tavoitteet, välitavoitteet ja edellytykset luetellaan tämän päätöksen liitteessä, joka on sen erottamaton osa. 2 artikla Liittymistä valmistelevan kumppanuuden toteuttamista valvotaan Eurooppa-sopimuksella perustetuissa elimissä ja asianomaisissa neuvoston elimissä, joille komissio raportoi säännöllisesti. 3 artikla Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä [...] Neuvoston puolesta Puheenjohtaja [...] - LIITE 1. Johdanto Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnatuille tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat. Bulgarian ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 (2 artikla) mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Bulgariassa tapahtunut edistyminen. Tämä tarkistus puolestaan perustuu komission ehdotukseen, jonka pohjana on käytetty komission Bulgarian kanssa käymiä keskusteluja ja Bulgarian edistymisestä liittymisvalmisteluissa laadittua vuoden 2001 määräaikaiskertomusta. 2. Tavoitteet Liittymistä valmistelevan kumppanuuden tarkoituksena on luoda yhteinen kehys ensisijaisesti tarvittaville lisätoimille, jotka mainitaan komission vuoden 2001 määräaikaiskertomuksessa Bulgarian edistymisestä Euroopan unioniin liittymisen valmisteluissa. Lisäksi siihen on tarkoitus sisällyttää näiden ensisijaisten tavoitteiden täytäntöönpanoon käytettävissä olevat varat sekä kyseiseen tukeen liittyvät edellytykset. Liittymistä valmisteleva kumppanuus on perustana tietyille politiikan välineille, joita käytetään ehdokasmaiden auttamiseksi niiden valmistautuessa jäsenyyteen. Näihin välineisiin kuuluvat muuan muassa Bulgarian laatima yhteisön säännöstön käyttöönottoa koskeva ajantasaistettu kansallinen ohjelma, liittymistä valmisteleva julkisen talouden seurantamenettely, liittymistä valmisteleva talousohjelma ja järjestäytyneen rikollisuuden torjuntaa koskeva liittymistä valmisteleva sopimus. Tällaisia välineitä ovat lisäksi kansalliset kehittämissuunnitelmat, maaseudun kehittämissuunnitelmat, sosiaalisen integroitumisen eurooppalaisen strategian mukainen kansallinen työllisyysstrategia sekä alakohtaiset suunnitelmat, joita tarvitaan rakennerahastoihin osallistumiseen unioniin liittymisen jälkeen ja liittymistä edeltävän rakennepolitiikan välineen (ISPA) ja maatalouden ja maaseudun kehittämisen erityisen liittymisohjelman (SAPARD) täytäntöönpanoon ennen unioniin liittymistä. Kukin näistä välineistä on luonteeltaan erilainen, ja niitä valmistellaan ja toteutetaan erityisiä menettelyjä noudattaen. Tämän lisäksi niihin voidaan soveltaa liittymistä valmistelevaa tukea. Ne eivät ole erottamaton osa tätä kumppanuutta, mutta niiden ensisijaiset tavoitteet eivät ole ristiriidassa kumppanuuden kanssa. 3. Periaatteet Kullekin ehdokasmaalle määritetyt keskeisimmät ensisijaiset tavoitteet liittyvät niiden kykyyn täyttää Kööpenhaminassa vahvistetut arviointiperusteet, joiden mukaan jäsenyys edellyttää, että: * ehdokasmaassa on vakaat instituutiot, jotka takaavat demokratian, oikeusvaltioperiaatteen, ihmisoikeuksien sekä vähemmistöjen kunnioittamisen ja suojelemisen; * ehdokasmaassa on toimiva markkinatalous, ja se pystyy selviytymään kilpailun ja markkinavoimien paineista unionissa; * ehdokasmaa pystyy suoriutumaan jäsenyyden mukanaan tuomista velvoitteista, mukaan luettuna poliittisen unionin sekä talous- ja rahaliiton tavoitteiden noudattaminen. Madridissa vuonna 1995 kokoontunut Eurooppa-neuvosto korosti tarvetta mukauttaa ehdokasmaiden hallintorakenteet jotta voidaan turvata yhteisön politiikkojen moitteeton toiminta laajentumisen jälkeen. Luxemburgissa vuonna 1997 kokoontunut Eurooppa-neuvosto tähdensi, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan. Feirassa vuonna 2000 ja Göteborgissa vuonna 2001 kokoontuneet Eurooppa-neuvostot korostivat, että on ensisijaisen tärkeää, että ehdokasmaat kykenevät panemaan täytäntöön ja soveltamaan yhteisön säännöstöä ja, että niiden on tämän vuoksi pyrittävä lujittamaan ja uudistamaan hallintoaan ja oikeuslaitostaan. 4. Ensisijaiset tavoitteet ja välitavoitteet Komission määräaikaiskertomuksissa on korostettu, että saavutetusta edistymisestä huolimatta on edelleen paljon toimia, jotka ehdokasmaiden on vielä toteutettava tietyillä aloilla valmistautuessaan liittymään unioniin. Tämä tilanne edellyttää tavoitteiden ja välitavoitteiden määrittelemistä, ja niihin kuhunkin on liityttävä asianomaisten maiden kanssa yhdessä asetetut selkeät päämäärät. Näiden tavoitteiden saavuttamisesta riippuu Bulgarialle myönnettävän tuen määrä sekä sen kanssa käynnissä olevissa neuvotteluissa edistyminen. Tarkistetussa liittymiskumppanuudessa luetellut ensisijaiset tavoitteet on määritelty ottaen huomioon Bulgarian realistiset mahdollisuudet saavuttaa tavoitteet tai edistyä niiden toteuttamisessa huomattavasti seuraavien kahden vuoden aikana (vuosina 2002 ja 2003). Tässä luettelossa on määritelty erikseen tavoitteet, jotka edellyttävät erityisen kiireellisiä toimia. Vuoden 2001 määräaikaiskertomuksessa arvioidaan ehdokasmaiden edistymistä vuoden 1999 liittymistä valmistelevassa kumppanuudessa vahvistettujen ensisijaisten tavoitteiden saavuttamisessa. Tätä arviointia on käytetty määriteltäessä tämänhetkisen kumppanuuden ensisijaiset tavoitteet. Bulgaria on toimittanut 2. heinäkuuta 2001 ajan tasalle saatetun version yhteisön säännöstön käyttöönottoa koskevasta kansallisesta ohjelmastaan. Ohjelmassa vahvistetaan aikataulu vuoden 1999 liittymistä valmistelevassa kumppanuudessa määriteltyjen ensisijaisten tavoitteiden ja välitavoitteiden toteuttamiselle sekä tarvittavat hallintorakenteet ja varojen määrä. Liittymistä valmistelevassa kumppanuudessa yksilöidään Bulgarian liittymisvalmistelujen tärkeysjärjestys. Bulgarian on kuitenkin pyrittävä ratkaisemaan kaikki vuoden 2001 määräaikaiskertomuksessa yksilöidyt ongelmat. Lisäksi on tärkeää, että Bulgaria täyttää sitoumuksensa, jotka koskevat lainsäädännön lähentämistä ja yhteisön säännöstön täytäntöönpanoa Eurooppa-sopimuksen ja jäsenyysneuvottelujen yhteydessä tehtyjen sitoumusten mukaisesti. On syytä muistaa, että yhteisön säännöstön saattaminen osaksi kansallista lainsäädäntöä ei yksinään riitä. On myös tarpeen varmistaa, että sitä sovelletaan tosiasiassa samalla tavoin kuin Euroopan unionissa. Yhteisön säännöstön uskottava ja tehokas täytäntöönpano ja soveltamisen valvonta on välttämätöntä kaikilla jäljempänä mainituilla aloilla. Komission vuoden 2001 määräaikaiskertomuksessa tehdyn analyysin perusteella Bulgarialle on määritetty jäljempänä esitetyt ensisijaiset tavoitteet ja välitavoitteet. Nämä ensisijaiset tavoitteet esitetään samassa järjestyksessä kuin määräaikaiskertomuksessa [3]. [3] Esittämisjärjestyksessä noudatetaan määräaikaiskertomuksissa vuodesta 2000 noudatettua järjestystä.. Poliittiset arviointiperusteet Demokratia ja oikeusvaltioperiaate - Bulgarian on edelleen edistyttävä julkishallinnon uudistamisessa. Virkamieslain ja siihen liittyvien asetusten säännökset on pantava tosiasiallisesti täytäntöön. Julkisen viranhoidon vastuullisuutta, avoimuutta ja läpinäkyvyyttä on edistettävä. Valmiuksia strategiseen suunnitteluun, poliittiseen analyysiin ja arviointiin on vahvistettava hallituksessa ja eri alojen ministeriöissä ja asianomaisten osapuolten kuulemista (esimerkiksi työmarkkinaosapuolet ja talouselämän toimijat, kansalaisyhteiskunta ja yksityissektori) uutta lainsäädäntöä laadittaessa on tehostettava. - Erityisen kiireelliset toimet: Tuomioistuinjärjestelmän uudistamista koskevan strategian toteutus on aloitettava kiinnittäen erityistä huomiota seuraaviin seikkoihin: - Vahvistetaan keskeisten instituutioiden, ylimmän tuomarineuvoston ja oikeusministeriön, hallinnollisia valmiuksia kehittämällä varainhoidon, valvonnan, suunnittelun ja henkilöstöresurssien hallinnan edellytyksiä. - Selkeytetään tuomarikunnan jäsenten koskemattomuutta kansainvälisten vaatimusten mukaiseksi. - Huolehditaan perusoikeuksien, kuten oikeusavun, toteutumisesta täysimääräisesti rikosoikeudellisissa tapauksissa. - Erityisen kiireelliset toimet: Julkishallinnossa esiintyvän korruption torjumista koskevan kansallisen strategian toteutus on aloitettava kiinnittäen erityisesti huomiota tietoisuuden lisäämiseen sekä korruptiotapausten ehkäisemiseen ja todetuissa tapauksissa syytteeseenpanoon. Ihmisoikeudet ja vähemmistöjen suojelu - Poliisin väärinkäytösten korjaamiseksi on perustettava toimiva järjestelmä. - Romaniväestöä koskevan puiteohjelman täytäntöönpanoa on jatkettava niin, että tarjotaan riittävästi taloudellista tukea, vahvistetaan huomattavasti etnisiä ja väestötieteellisiä kysymyksiä käsittelevää kansallista neuvostoa ja turvataan romaniväestön tasavertaiset mahdollisuudet terveydenhuoltoon, koulutukseen ja sosiaaliturvaan. - On omaksuttava ja pantava täytäntöön lastensuojelulain toimivuuden edellyttämä johdettu oikeus. Kunnallisten lastenhoitopalvelujen parantamiseksi on toteutettava lisätoimenpiteitä. YK:n yleissopimus lapsen oikeuksista on pantava täytäntöön täysimääräisesti. Taloudelliset arviointiperusteet - Kansantalouden vakaus on säilytettävä ja taloudellista kasvua ja kilpailukykyä edistettävä edelleen uudistamalla yritysten rakennetta markkinalähtöiseksi ja tukemalla yksityissektorin kehittämistä. - Rahoitusalan toimivuuden parantamiseksi ja etenkin pankkialan vahvistamiseksi on tehtävä toimenpiteitä. - Yksityistämistä on jatkettava niin, että yksityistetyt yritykset voidaan organisoida uudelleen ja niillä on kasvumahdollisuus. - Energia-alan rakenneuudistusta on jatkettava. Energiatehokkuusstrategia on laadittava ja sen toteutus aloitettava sekä pyrittävä lisäämään alalle tehtäviä investointeja. - On varmistettava teräsalan rakenneuudistus kestävällä tavalla ja huolehdittava siitä, ettei alalle myönnetä enempää valtiontukia, jotka eivät ole teräsalaa koskevien yhteisön valtiontukisääntöjen mukaisia. - Konkurssi- ja selvitystilamenettelyjä on edelleen parannettava ja nopeutettava, menettelyjen läpiviemiseen kuluvaa aikaa on lyhennettävä ja päätösten täytäntöönpanoa tehostettava. - On luotava toimivat maakaupan markkinat, ja maa- ja omaisuusrekisteri on saatava valmiiksi. - Yritysympäristön parantamiseksi ja kotimaisten ja ulkopuolelta maahan suuntautuvien investointien lisäämiseksi on toteutettava lisätoimenpiteitä. On kehitettävä yritystoimintaa suosivat oikeudelliset, verotukselliset, sääntelyä koskevat ja hallinnolliset toimintakehykset (joihin sisältyvät myös sopimusten tehostunut täytäntöönpano ja paremmat lupamenettelyt), jotka tarjoavat tasapuoliset toimintaedellytykset kaikille yrityksille. - Yritysympäristöä on kehitettävä pk-yritysten kannalta suotuisammaksi vähentämällä niiden kehitystä edelleen haittaavia esteitä muun muassa pk-yritysten johtajilta puuttuvan liikealan asiantuntemuksen ja kohtuullisin ehdoin saatavan rahoituksen osalta. Edellytykset täyttää jäsenyyden velvoitteet Tavaroiden vapaa liikkuvuus - Teknisiä vaatimuksia koskeva puitelaki, jolla pannaan täytäntöön uuden yleisen lähestymistavan periaatteet, on muutettava yhteisön säännöstön mukaiseksi. - Horisontaalista hallintoinfrastruktuuria on vahvistettava ja standardointi- ja varmennustoiminnot on erotettava toisistaan. Uutta lähestymistapaa koskevat direktiivit on pantava täytäntöön muutetulla puitelainsäädännöllä ja hallinnollisia valmiuksia on kehitettävä (vaatimustenmukaisuuden arviointielimet ja alan laboratoriot). Yhdenmukaistettujen eurooppalaisten standardien omaksumista on nopeutettava. - Perinteisen alakohtaisen lainsäädännön yhdenmukaistamista on jatkettava erityisesti lääke-, kemikaali-, elintarvike- ja moottoriajoneuvoaloilla. Markkinavalvontajärjestelmiä on vahvistettava, ja on huolehdittava siitä, että viranomaiset ja elintarvikealan toimijat ovat valmistautuneet toimimaan elintarvikkeiden turvallisuutta koskevien yhteisön periaatteiden mukaisesti. - Julkisia hankintoja koskevan lainsäädännön muutokset on hyväksyttävä ja pantava täytäntöön, jotta voidaan varmistaa lainsäädännön soveltaminen asianmukaisesti ja sen täysi yhteensopivuus yhteisön säännöstön kanssa. Julkisia hankintoja koskevien menettelyjen avoimuus on taattava keskus- ja aluehallinnon osalta. - Bulgarian lainsäädännön analyyttistä arviointia on jatkettava yhdenmukaistamattomilla aloilla sen varmistamiseksi, että se on Euroopan yhteisön perustamissopimuksen 28-30 artiklan mukainen, ja hallinnolliset järjestelyt on saatettava päätökseen kyseisellä alalla tulevaisuudessa harjoitettavaa valvontaa varten. Henkilöiden vapaa liikkuvuus - Ammattipätevyyksien ja tutkintojen vastavuoroista tunnustamista koskevan lainsäädännön yhdenmukaistamista on jatkettava, tarvittavat hallintorakenteet muodostettava ja koulutus-ohjelmat laadittava. Vapaus tarjota palveluja - Rahoituspalvelujen valvontaa on tehostettava. - Kansallinen lainsäädäntö on annettava ja saatettava voimaan, ja on perustettava riippumaton tietosuojasäännösten asianmukaisen soveltamisen seurannasta vastaava julkinen valvontaviranomainen. Pääomien vapaa liikkuvuus - Toimenpiteitä, joilla estetään rahoitusjärjestelmien käyttö rahanpesuun, on lisättävä. Rahanpesukeskuksen edellytyksiä torjua rahanpesua on parannettava ja huolehdittava siitä, että kaikki asian kannalta olennaiset ammattiryhmät toimivat keskuksen kanssa yhteistyössä. - Yhdenmukaisuudesta rahanpesunvastaisen toimintaryhmän suositusten kanssa on huolehdittava. Yhtiöoikeus - Tilinpäätös- ja tilintarkastusstandardeja ja -käytäntöjä on parannettava, ja sääntelykehystä on edelleen yhdenmukaistettava yhteisön säännöstön kanssa. - Erityisen kiireelliset toimet: Teollis- ja tekijänoikeuksien täytäntöönpanoa on tehostettava keskittyen erityisesti laittoman kopioinnin ja tuoteväärennösten torjuntaan ja rajatarkastusten vahvistamiseen. Täytäntöönpanoelinten yhteistyötä on tehostettava. Täytäntöönpanoelinten, tuomarit ja syyttäjät mukaan luettuina, koulutusta on lisättävä. Kilpailupolitiikka - Lainsäädäntökehys on saatava valmiiksi sekä kilpailu- että valtiontukilainsäädännön osalta; hallinnollista toimintakykyä (erityisesti valtiontukien valvonnan osalta) on vahvistettava; on ylläpidettävää kattavaa valtiontukirekisteriä ja laadittava valtiontukia koskevat kattavat vuosikertomukset; tietoa kilpailunrajoitus- ja valtiontukisäännöistä on lisättävä markkinoiden toimijoiden ja tuen myöntäjien keskuudessa; kilpailunrajoitus- ja valtiontukikysymyksissä tuomiovaltaa käyttävien koulutusta on lisättävä. Maatalous - Yhteisön rahoittamien maaseudun kehittämisohjelmien suunnittelussa, toteutuksessa, hallinnoinnissa, seurannassa, valvonnassa ja arvioinnissa tarvittavat hallintorakenteet on muodostettava. - On parannettava maataloushallinnon edellytyksiä soveltaa ja panna täytäntöön yhteisen maatalouspolitiikan hallinnointimekanismit, joista erityisesti mainittakoon yhteisen maatalouspolitiikan varoja hallinnoivat yhdennetty hallinto- ja valvontajärjestelmä ja maksajavirasto. - Maatalouden ja maaseudun kehittämisen aloilla on luotava tarvittavat edellytykset toimivien maa-, työ- ja pääomamarkkinoiden kehittämistä ja vahvistamista varten. - Elintarvikejalostuslaitoksia on kehitettävä niin, että ne voivat täyttää elintarvikkeiden turvallisuutta koskevat yhteisön normit. - Elintarvikevalvontaviranomaisen vahvistamista on jatkettava. - Viinitilarekisterin laatimista on jatkettava. - Eläinlääkintä- ja kasvinsuojelulainsäädännön yhdenmukaistamista on jatkettava ja tarkastusjärjestelyjä on parannettava erityisesti tulevilla ulkorajoilla. Kalastus - Keskus- ja aluehallintotason tarkastuksia ja valvontaa varten tarvittavan organisaation perustaminen ja tarvittavien institutionaalisten voimavarojen ja välineiden hankinta on saatettava päätökseen; kalastusalusrekisteri on saatettava valmiiksi ja huolehdittava siitä, että se vastaa täysin yhteisön vaatimuksia. Liikennepolitiikka - Lainsäädännön yhdenmukaistamista on jatkettava ja hallinnon toimintakykyä parannettava tieliikenteen alalla, erityisesti kalusto on mukautettava teknisiin ja turvallisuutta koskeviin määräyksiin ja on mukautettava maksut ja verot. - Lainsäädännön yhdenmukaistamista on jatkettava ja hallinnon toimintakykyä parannettava rautatieliikenteen alalla tavoitteena rautateitä koskevan tarkistetun yhteisön säännöstön voimaansaattaminen. Bulgarian rautatieliikenteen rakenneuudistusta on jatkettava. - Meriliikennelainsäädännön yhdenmukaistamista on jatkettava, etenkin on vahvistettava hallinnon toimintakykyä lippuvaltion tehtävien hoidon parantamiseksi meriturvallisuuden alalla. Verotus - Arvonlisäverolainsäädännön yhdenmukaistamista on jatkettava erityisesti verosta vapautettujen liiketoimien, verovähennysoikeuksien ja erityisjärjestelmien osalta. Valmisteverolainsäädäntö on yhdenmukaistettava vähitellen etenkin sovellettavien verokantojen osalta. - On huolehdittava siitä, että sekä voimassa oleva että tuleva lainsäädäntö ovat yritysverotuksen menettelysääntöjen periaatteiden mukaisia. - Lakien tosiasiallisen voimaansaattamisen ja täytäntöönpanon varmistamiseksi verohallintoa on edelleen nykyaikaistettava ja vahvistettava etenkin veronkannon sekä hallinnollisen yhteistyön ja keskinäisen avunannon osalta. - Tietokonejärjestelmiä on kehitettävä, jotta yhteisön ja sen jäsenvaltioiden kanssa voidaan vaihtaa tietoja sähköisessä muodossa. Tilastointi - Tilastojen laatua ja kattavuutta on parannettava edelleen; on huolehdittava siitä, että käytettävissä on, myös aluetasolla, riittävästi voimavaroja tilastointityön tehostamiseksi. Sosiaalipolitiikka ja työllisyys - Sosiaalialan säännöstön yhdenmukaistamista on jatkettava erityisesti naisten ja miesten tasavertaisen kohtelun sekä työterveyden ja -turvallisuuden osalta, ja on kehitettävä täytäntöönpanovalmiuksia, mihin kuuluu myös työsuojeluviranomaisen vahvistaminen. Tasavertaista kohtelua ja syrjinnän torjuntaa koskeva lainsäädäntö on omaksuttava ja laadittava aikataulu sen täytäntöönpanoa varten. - Lainsäädäntökehyksen yhdenmukaistamista on jatkettava ja täytäntöönpanovalmiuksia kehitettävä kansanterveysalan säännöstön omaksumista varten; on nopeutettava toimenpiteiden kehittämistä tartuntatauteihin liittyvän valvonnan ja tarkastuksen sekä terveysalan seurannan ja tiedottamisen osalta. - Työmarkkinaosapuolten valmiuksien kehittämistä on tuettava edelleen etenkin itsenäisen kahdenvälisen vuoropuhelun puitteissa ottaen erityisesti huomioon niiden tuleva tehtävä yhteisön työllisyys- ja sosiaalipolitiikan laadinnassa ja täytäntöönpanossa, Euroopan sosiaalirahasto mukaan luettuna, sekä lisättävä työmarkkinaosapuolten suunnitelmallista osallistumista. - On laadittava kansallinen strategia, tietojen keruu mukaan luettuna, tähtäimessä osallistuminen tulevaisuudessa sosiaalisen integroitumisen eurooppalaiseen strategiaan. Energia - Erityisen kiireelliset toimet: Uusi energiastrategia on laadittava kiireellisesti, ja siinä on kiinnitettävä erityistä huomiota tarpeeseen parantaa energiatehokkuutta (ja soveltaa energiankysynnän ohjauksen osalta selkeää politiikkaa) ja tarkistaa energian kysyntäennusteita nykyisiä realistisempien kasvua ja energiaintensiteettiä koskevien skenaarioiden pohjalta. Tässä olisi otettava huomioon Kozloduyn ydinvoimalasta vuonna 1999 laaditun yhteisymmärryksen sitoumukset. - On pantava täytäntöön vuoden 1999 yhteisymmärryksen sitoumus sulkea lopullisesti Kozloduyn ydinvoimalan yksiköt 1 ja 2 ennen vuotta 2003 sekä päätettävä vuoden 2002 aikana päivät, jotka komissiokin hyväksyy, yksiköiden 3 ja 4 pikaista sulkemista varten. Komission käsityksen mukaan yksiköt 3 ja 4 suljetaan lopullisesti viimeistään vuonna 2006. - Neuvoston kertomuksessa "Ydinturvallisuus laajentumisen yhteydessä" esitetyt suositukset on pantava täytäntöön ottaen kertomuksessa esitetyt ensisijaiset tavoitteet asianmukaisesti huomioon. - Ydinenergiasta vastaavan kansallisen sääntelyviranomaisen riippumattomuuden, voimavarojen ja toimintavalmiuksien vahvistamiseen on kiinnitettävä erityistä huomiota. - Ydinturvallisuuden korkea tasosta on jatkuvasti huolehdittava Kozloduyn ydinvoimalan yksiköissä 5 ja 6, ja ydinturvallisuuden korkea taso on säilytettävä yksiköiden 1-4 koko käytöstä poistamisen ajan. - Erityisen kiireelliset toimet: On annettava puitelaki ja vahvistettava aikataulu öljyvarastoja koskevien yhteisön säännöstön vaatimusten täyttämistä varten. - Radioaktiivisesta jätteestä huolehtimista on tehostettava. - Energiatehokkuutta parantavien toimenpiteiden toteutus on aloitettava ja uusiutuvien energialähteiden käyttöä lisättävä. Energiatehokkuudesta vastaavan viraston voimavarojen riittävyydestä on huolehdittava. - Avoimet markkinasäännöt on laadittava, ja niiden yhteydessä on vahvistettava markkinoiden avaamista kilpailulle koskeva selkeä aikataulu. Valtion energia-alan sääntelykomission tehtävää näiden sääntöjen täytäntöönpanossa on korostettava. Kiinteiden polttoaineiden osalta alan uudelleenjärjestely on saatettava päätökseen. - On tehtävä, myös lainsäädännön yhdenmukaistamisen osalta, valmistelut sähkön ja maakaasun sisämarkkinoihin osallistumista varten; riippumaton siirtoverkko-operaattori on perustettava (sähkön siirtoa varten); jäljellä olevat hintavääristymät on poistettava; alan sääntelyviranomaista on vahvistettava ja vahvistettava aikataulut markkinoiden avaamista varten. Teollisuuspolitiikka - Kilpailukyvyn parantamista varten on laadittava ja toteutettava markkinasuuntautunut strategia, johon sisältyvät tarvittavat alakohtaiset strategiat. Televiestintä ja tietotekniikka - Loput yhteisön säännöstöstä on saatettava osaksi kansallista lainsäädäntöä. - On varmistettava sääntelyyn osallistuvien elinten (valtion televiestintäkomissio, postialan sääntelyelin ja vastaava ministeriö) riippumattomuus toiminnan harjoittamisesta ja parannettava niiden edellytyksiä valmistautua kyseisten alojen tammikuun ensimmäisestä päivästä 2003 toteutuvaksi suunniteltuun täysimääräiseen vapautumiseen. Kulttuuri ja audiovisualialan politiikka - Yleisradiotoiminnasta vastaavan kansallisen sääntelyelimen hallinnollisia valmiuksia on vahvistettava. Aluepolitiikka ja rakennepoliittisten välineiden yhteensovittaminen - Erityisesti keskushallinnon tasolla on vahvistettava keskeisten ministeriöiden hallinnollisia valmiuksia laatia strategioita ja toteuttaa ja arvioida alueelliseen kehittämiseen ja taloudelliseen ja sosiaaliseen yhteenkuuluvuuteen liittyviä hankkeita, jotka rahoitetaan yhteisön myöntämin ja kansallisin varoin. - On laadittava rakennerahastoasetuksissa edellytetty yhtenäinen kehittämissuunnitelma ja liitettävä se kansalliseen talousarvio- ja päätöksentekokehykseen niin, että se palvelee integroituna ja toiminnallisena kehittämisen välineenä. - On selkeytettävä ehdotettuja rakennerahastojen hallinnointiin liittymisen jälkeen sovellettavia institutionaalisia järjestelyjä, mukaan luettuna tarkoituksenmukaiset valvonta-, seuranta- ja arviointimekanismit, ja aloitettava tarvittavien, näitä järjestelyjä vastaavien hallinnollisten rakenteiden muodostaminen. - Varainhoitoa ja varainhoidon valvontaa koskevien perussäännösten, sellaisina kuin ne annetaan vastaavissa rakennerahastoasetuksissa, noudattamiseksi on tehtävä valmistelut. Ympäristö - Yhteisön säännöstön siirtämistä osaksi kansallista lainsäädäntöä on jatkettava painottuen erityisesti ympäristövaikutusten arviointiin, ilman laatuun, jätehuoltoon, veden laatuun, luonnonsuojeluun, teollisuuden saastevalvontaan ja riskinhallintaan sekä säteilysuojeluun. - Säännöstön täytäntöönpanoa on jatkettava painottuen erityisesti ympäristövaikutusten arviointiin, ilman laatuun, jätehuoltoon, veden laatuun, luonnonsuojeluun, teollisuuden saastevalvontaan ja riskinhallintaan sekä säteilysuojeluun. On jatkettava direktiivikohtaisten täytäntöönpanosuunnitelmien, myös rahoitussuunnitelmien, laatimista ja kehittämistä kiinnittäen erityistä huomiota jätehuoltoon (laadittava myös jätehuoltosuunnitelmat), veden laatuun ja luonnonsuojeluun ja aloitettava täytäntöönpano. - Hallinto-, seuranta- ja täytäntöönpanoedellytyksiä on vahvistettava edelleen sekä kansallisella että alueellisella tasolla. Huomiota on erityisesti kiinnitettävä ympäristö- ja vesiasioista vastaavan ministeriön sekä jätehuoltoon ja luonnonsuojeluun liittyvien alueellisten tarkastusvirastojen vahvistamiseen. - Ympäristönsuojelunäkökohtien sisällyttämistä kaikkien muiden alakohtaisten politiikkojen määrittelyyn ja toteutukseen on jatkettava kestävän kehityksen edistämiseksi. Kuluttajansuoja ja terveyden suojelu - Lainsäädännön yhdenmukaistamista on jatkettava ja varmistettava kuluttajansuojalain tosiasiallinen täytäntöönpano erityisesti riippumattoman ja tehokkaan markkinavalvontamekanismin avulla. Yhteistyö oikeus- ja sisäasioissa - Bulgarian on toimitettava Schengen-alueeseen liittyvä toimintasuunnitelma. - Infrastruktuurin parantamista ja nykyaikaistamista yhteisön tulevilla ulkorajoilla on jatkettava. - Voimassa oleva pakolaislaki on yhdenmukaistettava yhteisön asianomaisen säännöstön kanssa ja varmistettava sen asianmukainen täytäntöönpano. - Poliisitoimen sisäistä yhteistyötä ja poliisin yhteistyötä muiden lainvalvontaviranomaisten ja oikeuslaitoksen kanssa on parannettava, erityisesti jotta voitaisiin parantaa edellytyksiä torjua järjestäytynyttä rikollisuutta. - Järjestäytyneen rikollisuuden torjuntaa varten on oikeusministeriön, sisäasiainministeriön ja muiden mahdollisten asiaan liittyvien virastojen välisenä yhteistyönä saatettava ajan tasalle ja pantava täytäntöön kokonaisvaltainen strategia, joka kattaa torjunnan ennaltaehkäisystä syytteeseenpanoon. - On laadittava kansallinen huumausainestrategia ja vahvistettava sen toteutukseen osallistuvien elinten hallinnollisia valmiuksia ja niiden välistä koordinaatiota. - Oikeudelliseen yhteistyöhön yksityisoikeudellisissa asioissa sovellettavien yhteisön välineiden täytäntöönpanon varmistamiseksi on toteutettava tarvittavat toimenpiteet. - On toteutettava tarvittavat toimenpiteet lainsäädännön yhdenmukaistamiseksi yhteisöjen taloudellisten etujen suojaamista koskevan yleissopimuksen ja sen pöytäkirjojen kanssa. Tulliliitto - Bulgarian tullikoodeksi ja sen soveltamissäännökset on saatettava kauttaaltaan voimaan, tullihallinnon vakaus on taattava ja sen hallinnollisia ja toiminnallisia valmiuksia vahvistettava, jotta se pystyisi soveltamaan lainsäädäntöä ja parantamaan yhteistyötä muiden lainvalvontaelinten kanssa. Infrastruktuurin parantamista rajoilla on jatkettava. - Erityisen kiireelliset toimet: Bulgarian tullihallinnon tietotekniikkastrategian toteutusta on jatkettava. Tietokonejärjestelmiä on kehitettävä, jotta yhteisö ja Bulgaria voivat vaihtaa tietoja tietokoneistetussa muodossa. - Tullin eettisiä normeja koskevan politiikan toteuttamiseksi on edelleen tehtävä paljon työtä. Varainhoidon valvonta - Julkishallinnon sisäisen varainhoidon valvonnan uusi lainsäädäntökehys on pantava täytäntöön ja asianomaisten elinten hallinnollisia valmiuksia ja toiminnan riippumattomuutta on vahvistettava. - Järjestelmien tarkastusten ja toiminnan tuloksellisuutta koskevien tarkastusten toimintakehys on saatettava voimaan; on kehitettävä toimintakulttuuri, jossa keskeistä on johdon vastuuvelvollisuus. - Ulkoisia tarkastuksia varten on laadittavat yhtenäiset ja kattavat normit ja niihin liittyvät menetelmät ja käsikirjat; kansallisen tarkastusviraston toimintaedellytyksiä on vahvistettava. - Erityisen kiireelliset toimet: Lainsäädäntökehys ulkoisia tarkastuksia varten on saatava valmiiksi. - On nimettävä yhteyspiste yhteisöjen taloudellisten etujen suojaamista varten ja aloitettava sen kautta toimiva yhteistyö petostentorjuntaviraston (OLAF) kanssa. - Petosten torjuntaa on tehostettava. - Bulgarian on jatkettava toimia, joilla varmistetaan liittymistä edeltävän yhteisön rahoitustuen asianmukainen käyttö, käytön valvonta, seuranta ja arviointi, sillä nämä ovat paras osoitus maan kyvystä panna täytäntöön varainhoidon valvontaa koskeva yhteisön säännöstö. 5. Ohjelmasuunnittelu Vuosina 2000-2006 Bulgarialle myönnettävä taloudellinen tuki käsittää Phare-toimien lisäksi liittymistä valmistelevan SAPARD-välineen avulla annettavan maatalouden ja maaseudun kehittämisen liittymistä valmistelevien toimenpiteiden tuen [neuvoston asetus (EY) N:o 1268/99, EYVL L 161, 26.6.1999, s. 87] sekä rakennepolitiikan ISPA-välineen avulla annettavan tuen ympäristön ja liikenteen alojen infrastruktuurihankkeille [neuvoston asetus (EY) N:o 1267/99, EYVL L 161, 26.6.1999, s. 73]. ISPA-tuessa asetetaan liittymistä edeltävänä aikana etusijalle koheesiorahaston kaltaiset toimenpiteet. Näiden kansallisten rahoitusosuuksien turvin Bulgaria voi myös rahoittaa osittain osallistumisensa yhteisön ohjelmiin kuten tutkimuksen ja teknologisen kehittämisen puiteohjelmaan sekä ohjelmiin yleissivistävän koulutuksen ja yritystoiminnan aloilla. Bulgaria saa lisäksi rahoitusta suoraan yhteisön säännöstöön liittyvistä monikansallisista ja horisontaalisista ohjelmista. Ehdokasmaiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio on vuodesta 1998 toiminut yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Maailmanpankin kanssa sellaisten hankkeiden yhteisrahoituksen helpottamiseksi, jotka tukevat tärkeimpiä liittymisvalmisteluja. 6. Ehdollisuus Kolmen liittymistä valmistelevan välineen - Phare-ohjelman sekä ISPA- ja SAPARD-välineiden - kautta hankkeiden rahoittamiseen myönnettävän yhteisön tuen edellytyksenä on, että Bulgaria noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy ennen kaikkea tässä tarkistetussa liittymistä valmistelevassa kumppanuudessa määriteltyjen ensisijaisten tavoitteiden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätökseen rahoitusavun keskeyttämisestä asetuksen (EY) N:o 622/98 4 artiklan mukaisesti. 7. Seuranta Liittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Kuten Luxemburgissa kokoontunut Eurooppa-neuvosto korosti, on tärkeää, että yhteisön säännöstön käyttöönoton ja täytäntöönpanon tarkastelua jatketaan Eurooppa-sopimuksen elimissä. Liittymistä valmistelevan kumppanuuden osa-alueita käsitellään kustakin osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välitavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä. Phare-ohjelman hallintokomitea huolehtii siitä, että kaikkien kolmen liittymistä valmistelevan välineen - Phare-ohjelman sekä ISPA- ja SAPARD-välineiden - yhteydessä tehdyt rahoituspäätökset ovat yhteensopivia sekä keskenään että liittymistä valmistelevien kumppanuuksien kanssa, kuten yhteensovittamista koskevassa asetuksessa [neuvoston asetus (EY) N:o 1266/99, EYVL L 161, 26.6.1999, s. 68] säädetään. Liittymistä valmistelevaa kumppanuutta muutetaan tarvittaessa jatkossakin asetuksen (EY) N:o 622/98 2 artiklan mukaisesti.